****

**ประกาศมหาวิทยาลัยธรรมศาสตร์**

**เรื่อง อำนาจหน้าที่และการแบ่งหน่วยงานภายในสำนักงานเลขานุการวิทยาลัยโลกคดีศึกษา พ.ศ.๒๕๕๙**

..........................................

โดยที่เป็นการสมควรกำหนดอำนาจหน้าที่และการแบ่งหน่วยงานภายในสำนักงานเลขานุการวิทยาลัยโลกคดีศึกษา

อาศัยอำนาจตามความในมาตรา ๓๙ แห่งพระราชบัญญัติมหาวิทยาลัยธรรมศาสตร์ พ.ศ.๒๕๕๘ ประกอบข้อ ๑๔ ของข้อบังคับมหาวิทยาลัยธรรมศาสตร์ว่าด้วยการจัดตั้งและการแบ่งส่วนงานของมหาวิทยาลัยธรรมศาสตร์พ.ศ. ๒๕๕๙ อธิการบดีโดยความเห็นชอบของสภามหาวิทยาลัยธรรมศาสตร์ในคราวการประชุมครั้งที่ ๙/๒๕๕๙ เมื่อวันที่ ๑๙ กันยายน ๒๕๕๙ จึงออกประกาศดังต่อไปนี้

ข้อ ๑ ประกาศนี้เรียกว่า “ประกาศมหาวิทยาลัยธรรมศาสตร์ เรื่อง อำนาจหน้าที่และการแบ่งหน่วยงานภายในสำนักงานเลขานุการวิทยาลัยโลกคดีศึกษา พ.ศ.๒๕๕๙”

ข้อ ๒ สำนักงานเลขานุการวิทยาลัยโลกคดีศึกษา แบ่งหน่วยงานเป็น ๔ งาน ดังนี้

**(๑) งานบริหารทั่วไป**

**(๒) งานยุทธศาสตร์และการคลัง**

**(๓) งานบริการการศึกษา**

**(๔) งานวิจัยบริการวิชาการและประกันคุณภาพการศึกษา**

ข้อ ๓ **งานบริหารทั่วไป** มีอำนาจหน้าที่ ดำเนินการด้านสารบรร และธุรการ ด้านบริหารทรัพยากรมนุษย์ ด้านวิเทศสัมพันธ์และการสื่อสารองค์กร ด้านเทคโนโลยีสาระสนเทศ ด้านอาคารสถานที่และสิ่งแวดล้อม และด้านงานประชุมและพิธีการ โดยรับผิดชอบงานรับส่งหนังสือ งานระเบียบสารบรรณ การประชุมและสัมมนา ดำเนินการสรรหาและพัฒนาบุคคล ดูแลสวัสดิการต่างๆ จัดทำทะเบียนประวัติบุคลากรการประชาสัมพันธ์และเผยแพร่ข้อมูลข่าวสารต่างๆ บริหารจัดการการใช้อาคารและยานพาหนะ ให้บริการดูแลระบบเทคโนโลยีสาระสนเทศ และปฎิบัติหน้าที่อื่นตามที่ได้รับมอบหมาย

ข้อ ๔ **งานยุทธศาสตร์และการคลัง** มีอำนาจหน้าที่ ดำเนินการด้านนโยบายและวางแผน ด้านบริหารงบประมาณ ด้านบัญชีและการเงิน และด้านพัสดุ โดยรับผิดชอบศึกษา วิเคราะห์ ประสานงานการจัดทำแผนกลยุทธ์และแผนปฎิบัติราชการ จัดทำแผนงบประมาณ ตรวจสอบคำขออนุมัติงบประมาณ จัดทำรายงานเงินรายจ่ายตามงบประมาณ จัดทำงบการเงินงบรายจ่ายจากรายได้หน่วยงาน ดำเนินการรับรายได้ต่างๆของวิทยาลัยพร้อมทั้งออกใบเสร็จรับเงิน จัดทำทะเบียนคุมใบเสร็จและใบสำคัญรับเงิน ตรวจสอบเอกสารการเบิกจ่ายและจัดทำใบขออนุมัติจ่าย ดำเนินการจัดซื้อจัดจ้าง การเบิกจ่าย จัดทำและควบคุมทะเบียน วัสดุครุภัณฑ์ และปฎิบัติหน้าที่อื่นตามที่ได้รับมอบหมาย

ข้อ ๕ **งานบริการการศึกษา** มีอำนาจหน้าที่ ดำเนินการด้านบริหารการศึกษา ด้านกิจการนักศึกษาและด้านส่งเสริมการเรียนการสอน โดยรับผิดชอบประสานงานการจัดทำและพัฒนาหลักสูตรการศึกษา การรับสมัครนักศึกษา ดำเนินงานเกี่ยวกับการจัดการเรียนการสอน การสอบ เก็บและรวบรวมฐานข้อมูลนักศึกษา การประกันคุณภาพภายในระดับหลักสูตร ดำเนินงานด้านกิจกรรมนักศึกษา วินัยนักศึกษา ดำเนินงานเกี่ยวกับการจัดหาการจัดสรร ทุนการศึกษา ดูแลประสานงานด้านศิษย์เก่าสัมพันธ์ สนับสนุนพัฒนาการจัดทำห้องสมุดอิเล็กทรอนิกส์ และปฎิบัติหน้าที่อื่นตามที่ได้รับมอบหมาย

ข้อ ๖ **งานวิจัยบริการวิชาการและประกันคุณภาพการศึกษา** มีอำนาจหน้าที่ ดำเนินการด้านบริหารงานวิจัยด้านบริการวิชาการ และด้านประกันคุณภาพการศึกษา โดยรับผิดชอบประสานงานการจัดสรรทุนการวิจัยประสานงานและสนับสนุนการดำเนินงานโครงการวิจัยของบุคลากรและติดตามความก้าวหน้าของการดำเนินงานวิจัย จัดทำฐานข้อมูลงานวิจัยและทุนวิจัย จัดสรรทุนการเผยแพร่ผลงานวิจัยและทุนสนับสนุนการตีพิมพ์ผลงานวิจัย จัดทำแผนโครงการและสนับสนุนการดำเนินงานโครงการบริการวิชาการ ประสานงานและเก็บรวบรวมและบันทึก ข้อมูลด้านประกันคุณภาพการศึกษาในระดับคณะและระดับหลักสูตร ประสานงานการตรวจ ประเมินคุณภาพการศึกษา และปฎิบัติหน้าที่อื่นตามที่ได้รับมอบหมาย

ทั้งนี้ ตั้งแต่บัดนี้เป็นต้นไป

ประกาศ ณ วันที่ ๒๗ กันยายน พ.ศ. ๒๕๕๙

(ศาสตราจารย์ ดร.สมคิด เลิศไพฑูรย์)

อธิการบดีมหาวิทยาลัยธรรมศาสตร์



**ประกาศมหาวิทยาลัยธรรมศาสตร์**

**เรื่อง อำนาจหน้าที่และการแบ่งหน่วยงานภายในสำนักงานเลขานุการวิทยาลัยโลกคดีศึกษา**

**(ฉบับที่ ๒) พ.ศ. ๒๕๖o**

.........................................

โดยที่เป็นการสมควรปรับปรุงการกำหนดอำนาจหน้าที่และการแบ่งหน่วยงานภายในสำนักงานเลขานุการวิทยาลัยโลกคดีศึกษา

อาศัยอำนาจตามความในมาตรา ๓๙ แห่งพระราชบัญญัติมหาวิทยาลัยธรรมศาสตร์ พ.ศ.๒๕๕๘ ประกอบข้อ ๑๔ ของข้อบังคับมหาวิทยาลัยธรรมศาสตร์ว่าด้วยการจัดตั้งและการแบ่งส่วนงานของมหาวิทยาลัยธรรมศาสตร์พ.ศ.๒๕๕๙ อธิการบดีโดยความเห็นชอบของสภามหาวิทยาลัยธรรมศาสตร์ในคราวการประชุมครั้งที่ ๓/๒๕๖o เมื่อวันที่ ๒๗ มีนาคม ๒๕๖o จึงออกประกาศดังต่อไปนี้

ข้อ ๑ ประกาศนี้เรียกว่า “ประกาศมหาวิทยาลัยธรรมศาสตร์ เรื่อง อำนาจหน้าที่และการแบ่งหน่วยงานภายในสำนักงานเลขานุการวิทยาลัยโลกคดีศึกษา (ฉบับที่ ๒) พ.ศ. ๒๕๖o”

ข้อ ๒ ให้ยกเลิกประกาศมหาวิทยาลัยธรรมศาสตร์ เรื่อง อำนาจหน้าที่และการแบ่งหน่วยงานภายในสำนักงานเลขานุการวิทยาลัยโลกคดีศึกษา พ.ศ. ๒๕๕๙

ข้อ ๓ สำนักงานเลขานุการวิทยาลัยโลกคดีศึกษาแบ่งหน่วยงานออกเป็น ๔ งานดังนี้

**(๑) งานบริหารทั่วไปและประกันคุณภาพ**

**(๒) งานยุทธศาสตร์และการคลัง**

**(๓) งานบริการการศึกษาและวิเทศสัมพันธ์**

**(๔) งานวิจัยและบริการวิชาการ**

ข้อ ๔ **งานบริหารทั่วไปและประกันคุณภาพ** มีอำนาจหน้าที่ ดำเนินการด้านสารบรรณ และธุรการการบริหารทรัพยากรมนุษย์ การประชาสัมพันธ์และสื่อสารองค์กร บริหารอาคารสถานที่และสิ่งแวดล้อมการประชุมและวิธีการ การประกันคุณภาพการศึกษา งานเทคโนโลยีสาระสนเทศ และปฎิบัติหน้าที่อื่นตามที่ได้รับมอบหมาย

ข้อ ๕ **งานยุทธศาสตร์และการคลัง** มีอำนาจหน้าที่ ดำเนินการด้านนโยบายและแผน การบริหารงบประมาณ งานการเงิน บัญชี และพัสดุ และปฎิบัติหน้าที่อื่นตามที่ได้รับมอบหมาย

ข้อ ๖ **งานบริการการศึกษาและวิเทศสัมพันธ์** มีอำนาจหน้าที่ ดำเนินการด้านบริหารการศึกษาจัดทำและพัฒนาหลักสูตร งานกิจการนักศึกษา การส่งเสริมการเรียนการสอน งานวิเทศสัมพันธ์ และปฎิบัติหน้าที่อื่นตามที่ได้รับมอบหมาย

ข้อ ๗ **งานวิจัยและบริการวิชาการ** มีอำนาจหน้าที่ ดำเนินการด้านบริหารงานวิจัย กองทุนวิจัยจัดสรรทุนการเผยแพร่ผลงานวิจัยและทุนสนับสนุนการตีพิมพ์ผลงาน จัดทำฐานข้อมูลงานวิจัยและทุนวิจัยโครงการบริหารวิชาการ และปฎิบัติหน้าที่อื่นตามที่ได้รับมอบหมาย

ทั้งนี้ ตั้งแต่บัดนี้เป็นต้นไป

ประกาศ ณ วันที่ ๑๘ เมษายน พ.ศ.๒๕๖o

(ศาสตราจารย์ ดร.สมคิด เลิศไพฑูรย์)

อธิการบดีมหาวิทยาลัยธรรมศาสตร์